寄題朱塘晦翁亭
作者：方岳
朝代：宋

paragraphs: 吾州斷雲邊，山水則大好。
不知幾何年，有一晦翁老。
去爲考亭人，草樹日枯槁。
兒時所釣遊，豈不槩懷抱。
歸來乎令威，杖屨費幽討。
寒綠翁家塘，昨夢幾傾倒。
田田君子花，籍籍書带草。
誰其月三間，聊以寄吾浩。
翁今爲飛仙，落葉紛不掃。
滕侯所書紳，歲月略可考。
諸郎表章之，三峯倚晴昊。
藐予抱遺書，生世恨不早。
至今章句間，兀兀首空皓。
緬懷草堂雲，春風動芹藻。